जाहा टर्कीमा
गालातासरेले विल्फ्रिड जाहालाई १ करोड ७० लाख डलरमा प्रिमियर लिगका क्लब क्रिस्टिल प्यालेसबाट भित्र्याएको छ । टर्किस च्याम्पियन टोलीबाट ३० वर्षे उनले वार्षिक ४३ लाख ५० हजार डलर पारिश्रमिक पाउनेछन् । लन्डनको क्लबले भने टर्की जानुअगाडि उनलाई साताको २ लाख पाउन्ड प्रस्ताव गरेको जनाइएको छ ।
इस्तानबुल — गालातासरेले विल्फ्रिड जाहालाई १ करोड ७० लाख डलरमा प्रिमियर लिगका क्लब क्रिस्टिल प्यालेसबाट भित्र्याएको छ । टर्किस च्याम्पियन टोलीबाट ३० वर्षे उनले वार्षिक ४३ लाख ५० हजार डलर पारिश्रमिक पाउनेछन् । लन्डनको क्लबले भने टर्की जानुअगाडि उनलाई साताको २ लाख पाउन्ड प्रस्ताव गरेको जनाइएको छ ।१२ वर्षको उमेरमा उनी प्यालेसमा अनुबन्ध भएका थिए । सन् २०१० मा व्यावसायिक ‘डेब्यु’ गरेका उनले प्यालेसबाट ४ सय ५८ खेलमा ९० गोल गरेका थिए । सन् २०१३ मा म्यानचेस्टर युनाइटेडले १ करोड पाउन्डमा अनुबन्ध गरेपछि उनी चर्चामा आएका थिए । तर, ओल्ड ट्राफोर्डमा उनी खुसी हुन सकेनन् र अर्को वर्ष नै लोनमा कार्डिफ सिटी पुगेका थिए । सन् २०१५ देखि आइभोरी कोस्टका उनले पुनः प्यालेससँग स्थायी अनुबन्धन गरेका थिए । जाहाले क्लब छाडेर जानु प्यालेसका लागि ठूलो घाटा भएको व्यवस्थापक रोय हडसनले जनाएका थिए । हडसन इंग्ल्यान्डको व्यवस्थापक हुँदा जाहाले दुईपटक खेलेका थिए, पछि उनी आफ्नो जन्मिएको देशको राष्ट्रिय टोलीबाट खेल्ने भन्दै आइभोरी कोस्ट पुगेका थिए ।गालातासरेको सहरी प्रतिद्वन्द्वी फेनरवाचले पनि जाहालाई अनुबन्ध गर्न खोजेको थियो । अब उनले अर्जेन्टिनाका फरवार्ड माउरो इकार्डीसँगै खेल्ने छन् । पेरिस सेन्ट जर्मेनबाट उनी लोनमा गालातासरे आइपुगेका छन् । गालातासरेले आइतबारमात्र कंगोका अन्तर्राष्ट्रिय स्ट्राइकर सेड्रिक बाकम्बुलाई भित्र्याएको थियो ।